《寄蒙泉王南叟》
宋代·方一夔

忆昔未识易，来访易祖师。丹墨事点勘，君时坐皋比。

转眼十五载，君壮我已衰。尔来各异县，漂泊寄一枝。

重趼有问道，未省官与私。君处潇洒地，一扫千首诗。

风涛隔浩渺，相望如九嶷。寄音无家客，为我问所思。

桑榆借馀暖，归来定何时。

作者简介：宋元之际严州淳安人，一名夔，字时佐，自号知非子。方逢辰孙。以荐领教郡庠，未几退，隐富山，授徒讲学，学者称为富山先生。有《富山遗稿》。